Vedenlaatua reaaliajassa - atomit säteilevät valoa, jonka tietokone tulkitsee, sopii monelle teollisuudenalalle - T&T
19.5.2018 klo 08:06
Reaaliajassa. Näytteeseen johdettu sähkövirta saa atomit säteilemään valoa.
Vedenlaatua reaaliajassa
Vedenlaadun reaaliaikaista mittausta kehittävän Sensmetin tavoitteena on tehdä vedenlaadun seurannasta läpinäkyvää ja auttaa vettä käsitteleviä laitoksia optimoimaan prosessejaan.
Alun perin Oulun yliopistossa kehitetty mittalaite todettiin kaupallisesti kiinnostavaksi ja kehitystyötä haluttiin jatkaa.
”Saimme teollisuudesta rohkaisua oman yrityksen perustamiseen”, sanoo Kalle Blomberg von der Geest, joka on yksi perustajista.
Mittaus perustuu sähkövirran avulla synnytettyyn atomien säteilemään valoon. Valo johdetaan spektrometriin ja edelleen tietokoneelle tulkittavaksi. Yhdellä laitteella voidaan mitata useiden aineiden pitoisuuksia yhtä aikaa reaaliajassa.
Mitä tekee: uutta analysaattoriteknologiaa vesiprosessien optimointiin ja vedenlaadun valvontaan
Liikevaihto: ei arviota
+ Mahdollisuudet: ainutlaatuinen mittausteknologia
- Uhat: teollisuuden ja viranomaisten hitaus ottaa käyttöön uusia mittaustapoja
Vastaavaa mahdollisuutta seurata vedenlaatua ei toistaiseksi ole ollut olemassa.
”Isojen kaupunkien ilmanlaatua voi mennä katsomaan internetistä. Mutta jos haluaa tietää lähijoen tai järven vedenlaadun, niin siihen ei ole teknologiaa olemassa”, sanoo yhtiön hallituksen puheenjohtaja Toni Laurila.
Teknologia sopii ympäristöseurantaan sekä teollisuuden prosessien optimointiin esimerkiksi kaivosalan, sellu- ja paperiteollisuuden sekä vesilaitosten vedenlaadun mittaukseen. Kaivosteollisuudessa se voisi lisätä lähialueen asukkaiden tietoa vesistöjen vedenlaadusta.
Tulevaisuudessa esimerkiksi vettä käsittelevien laitosten nettisivuilta voisi nähdä reaaliajassa alapuolisen vesistön vedenlaadun.
”Tavoitteena on vähitellen tuoda ympäristölupiin vaatimus reaaliaikaisesta veden tarkkailusta. Samalla yritykset saavat työkalun, jolla ne voivat optimoida tuotannon vesiprosessejaan”, Blomberg von der Geest sanoo.
Tulevana kesänä tuote on tarkoitus saada valmiiksi ja määrittää mittaustulosten epävarmuus ja luotettavuus sekä validoida laite. Mittaustulosten pitää olla sellaisia, joihin asiakas ja viranomaiset voivat luottaa.
”Online-analysaattoreiden mittausepävarmuuden hallinta on vielä hyvin uutta, mutta meillä on siihen liittyvää osaamista ja panostamme siihen”, Laurila sanoo.
Ensisijaisesti Sensmet tähtää mittauspalvelun myyntiin, mutta esimerkiksi raskaassa teollisuudessa se voi olla vaikeaa isojen ja hitaasti muuttuvien prosessien vuoksi. Siksi myös analysaattoriteknologian myynti on vaihtoehto.
Vesistöissä elävät mikrobit kertovat vesistön tilasta: piilevä paljastaa ilmastovaikutuksia
Tuoreen väitöstutkimuksen mukaan piilevien avulla pystytään seuraamaan luotettavasti, miten esimerkiksi lämpötilan kohoaminen ja runsaat sateet vaikuttavat vesistöihin.
Tekoälykin maksaa, mutta kustannussäästöjä etsitään jo
Turun yliopistossa väittelevä Pekka Naula on kehittänyt tutkimuksessaan menetelmiä, joiden avulla tekoälyä voidaan hyödyntää kustannustehokkaasti teollisuuden sovelluksissa.
Uponorin uusi Kiinan tehdas: merkittävä laajennus Aasian markkinoille
Uponor vihki käyttöön Kiinan Taicangissa tehtaan ja myyntiyksikön.